**Табышмак    кичәсе.**

Бүлмә  җәйге  аланга  ошатып   бизәлә. Тирә-якта  куаклар, бер  читтә  яшелчә  бакчасы, анда  түтәлләр. Урман   аланыда балалар килеп  чыга.

**Тәрбияче.**Балалар, без  кая  килеп  чыктык?

 Кызарып  җиләк  пешә,

Чикләвекләр  өлгерә.

Санап та бетереп  булмый,

Нәрсә соң  ул, кем  белә?

**Балалар.**Урман.

**Тәрбияче.**Дөрес, без урманның  бер  аланында…Урманда   нәрсәләр яши ? Шулар  турындагы табышмакларны искә төшерегез әле.

\*Җәен соры, кышын ак,

Аңа шулай яхшырак.

**(*Куян)***

**\***Бер нәрсә тегә белми,

Энәләр тагып йөри.

**(Керпе)**

**\***Җәен урманга патша,

Кышын кардан да аста.

**(Аю)**

\*Нечкә билле, көлтә койрыклы.

**(Төлке)**

\*Кош  түгел – оча

Ябалактан  курка.

Чикләвекне ярата,

Сызгырса урманны яңгырата.

**(Тиен)**

\*Сорыдыр төсе,

Үткендер теше

Урманда йөри,

Бозаулар эзли.

**(Бүре)**

**Тәрбияче.**Яхшы, сез  кыргый  хайваннар  турында  бик  күп  беләсез.хәзер Көз  – елның   иң  матур  вакыты. Елның  бу  вакыты  турында  кемнәр  нинди  табышмаклар  белә?

**\***Утырабыз  урманда,

Ап-ак  эшләпә  киеп.

Киптерә дә , кыздыра да,

Кешеләр безне күреп.

**(Гөмбә)**

**Тәрбияче.**Бик  зирәк  балалар  икәнсез.Урман  биргән  байлыклар   турында   да  бик  күп табышмаклар  беләсез  икән.

*Шулвакыт  , кулларына  кәрзиннәр  тотып, милли  киемнәр   кигән   Тапкыр  бабай   һәм  аның   оныгы   Айзирәк  керә. Балалар   аларны  уратып   алалар.*

-Исәнмесез, кадерле  кунаклар!

**Тапкыр  бабай   һәм   Айзирәк :**

-Исәнмесез,балалар! Без Тапкыр бабай   һәм  Айзирәк  булабыз.

Менә урманга гөмбәгә килгән  идек. Йөри  торгач, сезнең  аланга   килеп  чыкканбыз.

**Тәрбияче:**Күпме   соң  гөмбә?

**Тапкыр  бабай.**Әй,андагы  гөмбә!  Күз  ачып   йомганчы,  җыярсың  бер  чиләк!

**Айзирәк.** Бу гөмбәләрне  мин кышка  тозлап куярмын.

**Тәрбияче.**Әле  кышка   кадәр  ерак  ич.

**Тапкыр бабай.**Җәй  эшләсәң, кыш  ашарсың.

**Айзирәк.**Җәй  чыксаң, кышны  уйла, кышка  керсәң  җәйне  уйла.

**Тәрбияче:**

Тапкыр  бабай , безнең  бакча  да  кышка  җәйдән   үк  әзерләнә.

Әнә, карагыз әле, яшелчә бакчабызны. Без  анда  төрле-төрле  яшелчәләр   үстерәбез.

*Шул  арада һәр “түтәл”янына  башларына яшелчә битлекләре  кигән   балалар  чүгәләп  утыралар.  Яшелчәләр    турында  табышмаклар әйтешү  оештырыла.*

**\***Кечкенә генә  йорт,

Эче  тулы  корт.

**Балалар.**Кыяр!

 \*Ите симез, мае юк,

Тиресе-калын, йоны  юк.

**Балалар.**Шалкан!

**\***Йөз кат  кием, төймәсез.

**Балалар.**Кәбестә!

**\***Үскәндә  яфрагын ашыйлар,

Үсеп  җиткәч, үзен  ашыйлар.

**Балалар.**Суган!

**\***Ашка  салсаң  тәм  кертә,

Борынга  салсаң  төчкертә.

**Балалар.**Борыч!

**\***Җир  астында  алтын   казык.

**Балалар.**Кишер!

**Тәрбияче.**Күрдегезме,  кунаклар, безнең  бакчабыз  ничек бай! Ә без  исә  бу  яшелчәләрне   кышка  тозлыйбыз, маринадлыйбыз, шуңа  күрә  кышында , язында  өстәлләребез  шушы   ризыклардан    өзелми.

**Тапкыр  бабай.**Ай-һай  бигрәк  эш  сөючән  балалар  икәнсез, никадәр   яшелчә  үстерәсез.

**Айзирәк.** Эш   сөйгән  сөенгән – рәхәтеннән  тиенгән.

**Тәрбияче.**Балалар, без сезгә мәкальләр  әйтәбез.

**Т.б.– Эш   сөйгәнне – ил  сөйгән.**

**А.– Эш   сөймәсәң, суган  суы  суырырсың.**

**Т.б.– Эш   үтермәс.**

**А.– Эше   күпнең  ашы күп, эше  юкның  ашы  юк.**

**Т.б.– Эше   ачы   булса,  ашы  тәмле  булыр.**

**А.– Эш  беткәч, уйнарга ярый.**

**Тәрбияче.**Әйе, кызым дөрес  әйтәсең,  эш   беткәч   уйнарга  да   ярый.  Әйдәгез, бездә бераз   уйнап  алыйк.

**Тәрбияче:**Тапкыр  бабай, Айзирәк   әйдәгез   бергәләп  ”Яшелчә” уенын   уйныйбыз.

*Яшелчәләрне ярышып җыю.*

**Тапкыр  бабай.** Ай-яй, балалар бик  күп   нәрсәгә   өйрәнгәнсез   икән, булдырдыгыз. Табышмаклар  күп  беләсез,  зирәк   икән  үзегез.

Акыллы  һәм   матур  булсын,

Сезнең   һәрбер  эшегез.

Без   әле тагын килербез,

Хәзерләнеп   торыгыз

Күп  нәрсәгә  өйрәнегез,

Ә  хәзергә  хушыгыз. (*Китәләр)*

**Тәрбияче.**Безгә дә бакчабызга  кайтырга  вакыт, балалар. Уен-көлке  бик  күп  булмый, сезне  күп төрле  башка  эшләр  дә көтә.